દવાબજાર, બુક્સ અને છત્રીઓની હોલસેલ માર્કે‍ટ ગણાતી પ્રિન્સેસ સ્ટ્રીટમાં બન્ને તરફ વાહનો પાર્ક કરી ટ્રાફિકના નિયમોનો છડેચોક ભંગ કરવામાં આવે છે. એક બાજુનાં મકાનોમાં ઑફિસો અને દુકાનો ધરાવતા વેપારીઓ તેમની કાર પાર્ક કરે છે, જ્યારે બીજી બાજુ તેમની દુકાનોમાં માલ ખાલી કરવા માગતા અથવા તેમની દુકાનોમાંથી માલની ડિલિવરી લેતા ટેમ્પો હારબંધ ઊભા હોય છે જેને કારણે રસ્તાની વચ્ચે માત્ર એક જ વાહન જઈ શકે એટલી જગ્યા માંડ બચે છે. આમ બન્ને તરફ પાર્ક કરવામાં આવેલાં વાહનોને કારણે રાહદારીઓને ભારે હાડમારીનો સામનો કરવો પડે છે.